**NOTĂ INFORMATIVĂ**

**la proiectul de lege cu privire la modificarea şi**

**completarea unor acte legislative**

|  |
| --- |
| **1.** Denumirea autorului şi, după caz, a participanţilor la elaborarea proiectului |
| Proiectul este promovat de către Ministerul Afacerilor Interne, iar autorul nemijlocit al proiectului este Inspectoratul General al Poliției de Frontieră. |
| **2.** Condiţiile ce au impus elaborarea proiectului de act normativ şi finalităţile urmărite |
| Scopul proiectului este de a disciplina şi responsabiliza executorii judecătoreşti. Conform redacţiei actuale a Codului de executare executorii judecătoreşti sunt în drept să solicite şi să primească de la autorităţile deţinătoare de registre de stat orice informaţie necesară pentru procedura de executare, indiferent de faptul deţinerii accesului la anumite sisteme informaţionale. Considerăm că executorii judecătoreşti nu au nici o motivare, în cazul deţinerii accesului la unele sisteme informaţionale, la expedierea demersurilor prin care solicită informații din cadrul acestor sisteme.  Totodată, mijloacele de transport reţinute la solicitarea executorilor judecătoreşti staționează perioade îndelungate, fără a fi întreprinse careva măsuri în privinţa acestora. Pentru perioada respectivă este necesar să fie stabilite locuri pentru staţionare, precum şi asigurată paza şi integritatea mijloacelor de transport, fapt ce impune cheltuieli nejustificate din partea autorităţilor statului. În lipsa unui termen de reţinere executorii judecătorești ignoră solicitările autorităţilor de a ridica cît mai curînd mijloacele de transport reţinute, bazîndu-se pe prevederea legală de a fi reţinute pînă la predare, care este un termen incert. Astfel, problema unităţilor de transport reţinute fiind pusă în seama autorităţilor care le-au reţinut nu şi a celora care au solicitat acest fapt. Pentru perioada anului 2017 în temeiul încheierilor judecătoreşti Poliţia de Frontieră a reţinut un număr de 1360 de mijloace de transport, paza şi integritatea cărora a fost efectuată de către personalul acesteia.  O altă condiţie ce a stat la baza elaborării proiectului este că în practică mai sunt întîlnite situaţii cînd de către organele afacerilor interne sunt reţinute mijloace de transport în privinţa cărora a fost ridicată măsura de asigurare a executării, fapt despre care executorii nu informează autorităţile corespunzătoare. |
| **3.** Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene |
| Proiectul promovat nu are ca scop armonizarea legislaţiei naţionale cu legislaţia Uniunii Europene. |
| **4.** Principalele prevederi ale proiectului şi evidenţierea elementelor noi |
| Proiectul în sine urmărește modificarea şi completarea Codului de executare al Republicii Moldova nr.443-XV din 24 decembrie 2004 şi Legii nr.113 din 17 iunie 2010 privind executorii judecătoreşti. Prin proiect se propune excluderea situaţiilor de solicitare şi primire a informaţiilor de la autorităţile care deţin sisteme informaţionale de către executorii judecătoreşti în cazurile cînd aceştia au acces la registrele respective. Frecvente sunt situaţiile cînd executorii judecătoreşti, deşi au acces la sistemul informaţional, solicită să fie prezentată informaţia pe suport de hîrtie, care este extrasă din cadrul aceluiaşi sistem de către personalul din cadrul autorităţilor care deţin registrul de stat. Accesul la sistemele informaţionale este acordat executorilor judecătoreşti anume pentru a elimina corespondenţa pe suport de hîrtie.  Totodată, proiectul prevede stabilirea termenului de trei zile lucrătoare de reţinere a mijloacelor de transport depistate, termen în care executorul judecătoresc poate să o ridice şi să o plaseze pentru păstrare la o parcare specializată sau în alt loc, la discreţia sa, pentru perioada necesară executării documentului executoriu. În cazul în care unitatea de transport nu va fi ridicată se propune ca acesta să fie restituită proprietarului sau posesorului legal. Reieșind din practica existentă, s-a stabilit că în lipsa unui termen de reţinere a mijloacelor de transport executorii judecătoreşti nu întreprind careva măsuri pentru a le ridica. Ridicarea este necesară în deosebi în cazul autorităţile care nu deţin spaţiu necesar pentru staţionarea mijloacelor de transport şi dotarea corespunzătoare a acestora. Astfel, considerăm că stabilirea unui termen de reţinere de trei zile lucrătoare va responsabiliza executorii judecătoreşti, care vor întreprinde anumite acţiuni pentru a valorifica unităţile de transport depistate.  Altă prevedere cuprinsă în proiect se referă la obligaţia executorilor judecătoreşti de a remite în adresa autorităţilor încheierile de ridicare a măsurilor de asigurare a executării în cazurile cînd documentul executoriu a fost executat în totalitate, însă despre acest fapt nu este informată autoritatea în seama căreia a fost pusă executarea măsurii. Uneori mai sunt depistate situaţii cînd executorii judecătoreşti din anumite considerente nu informează autorităţile despre executarea documentului. Astfel, pentru prevenirea situaţiilor neplăcute, ar fi bine ca executorii judecătoreşti să informeze imediat despre ridicare măsurilor de asigurare a executării în cazurile cînd acestea au fost dispuse. |
| **5.** Fundamentarea economico-financiară |
| Pentru implementarea proiectului, nu sunt necesare cheltuieli suplimentare de la bugetul de stat. |
| **6.** Modul de încorporare a actului în cadrul normativ în vigoare |
| Proiectul elaborat se încadrează în cadrul normativ în vigoare, iar promovarea acestuia și eventuala sa aprobare nu va genera ca consecință necesitatea amendării altor acte normative. |
| **7.** Avizarea şi consultarea publică a proiectului |
| Proiectul legii în cauză, urmează a fi transmis spre avizare autorităţilor publice responsabile de implementarea prevederilor conţinute în acesta, cît și instituţiilor interesate. Totodată, proiectul urmează a fi supus consultării publice în modul stabilit de [Legea nr.239 din 13 noiembrie 2008](lex:LPLP20081113239) privind transparenţa în procesul decizional. |
| **8.** Constatările expertizei anticorupţie |
|  |
| **9.** Constatările expertizei de compatibilitate |
|  |
| **10.** Constatările expertizei juridice |
|  |
| **11.** Constatările altor expertize |
|  |